Bekende natuurverskynsel verdwyn oornagAzure-venster (November 2015) Foto: Xinhua/Jin Yu Malta se bekende Azure-venster, ŉ interessante rotsformasie, het oornag verdwyn. Die verskynsel is Woensdag deur sterk winde vernietig. Joseph Muscat, eerste minister, was een van die eerste persone wat die nuus bekend gemaak het. “Verslae het oor die jare heen aangedui dat hierdie natuurverskynsel deur onvermydelike natuurlike erosie vernietig sal word. Die hartseer dag het aangebreek,” het hy op Twitter gesê. Die asemrowende geografie in die gebied is geskep toe twee kalksteengrotte inmekaar gestort het. Die boog, een van Malta se gewildste toeriste-aantreklikhede, is in verskeie flieks en in ŉ episode van die televisiereeks Game of Thrones gebruik. Rowwe seetoestande het in Januarie 2016 gewys die boog is breekbaar toe golwe ŉ groot blad op die basis van een van die kranse afgebreek het. Owerhede het in Januarie ŉ boete uitgereik vir enigiemand wat oor die rotsboog sou loop in ŉ poging om verdere disintegrasie te voorkom. Die Azure-venster was ook baie gewild onder diepseeduikers. Sterk winde het Dinsdag en Woensdag die Middellandse eiland geruk en selfs die ferriediens tussen Malta en Gozo is vir ŉ paar uur opgeskort. Instagram-gebruikers het ook hul beste foto’s van die natuurverskynsel gedeel toe hulle die hartseer nuus verneem het. Klik hier om van die foto’s te sien.